7 Ke eng fa banna ba bagolwane ba ne ba tsenngwa mo dikgannyeng tseo? Ba ne ba tshwanetse go tlhomamisa gore phuthego ya Iseraele e nne e sa leswafala le go thusa motho yo o bolaileng yo mongwe ka phoso gore a itshwarelwe ke Jehofa. Moithuti mongwe wa Baebele o ne a re fa mmolai yoo a ne a ka se ye kwa banneng ba bagolwane, “o ne a tla di gama a sa di tlhapela.” Gape o ne a re: “Ga go na ope yo o neng a tla bonwa molato fa a bolawa, ka gonne ga a ka a dirisa thulaganyo e Modimo a mo diretseng yone.” Go ne go na le thulaganyo e e neng e ka thusa mmolai yono, mme ke ene a neng a tshwanetse go batla thuso eo. Fa a sa ye go batla thuso kwa metseng ya botshabelo, mongwe wa losika lwa motho yo a mmolaileng, o ne a letleletswe go mmolaya.